**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL PAREIGINĖS ALGOS PASTOVIOSIOS DALIES KOEFICIENTŲ NUSTATYMO ŠVIETIMO ĮSTAIGŲ VADOVAMS IR PRIEMOKOS SKYRIMO“**

**1. Sprendimo projekto esmė, tikslai ir uždaviniai.**

Šiuo sprendimo projektu prašome nustatyti pareiginės algos pastoviosios dalies koeficientą tiems Klaipėdos miesto švietimo įstaigų vadovams, kuriems yra pasikeitę duomenys, lemiantys pareiginės algos pastoviosios dalies koeficiento kitimą, kaip numatyta Lietuvos Respublikos valstybės ir savivaldybių įstaigų darbuotojų darbo apmokėjimo įstatyme (toliau – Darbo apmokėjimo įstatymas) ir skirti švietimo įstaigos vadovui priemoką už darbo krūvį viršijančią veiklą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas gavus įstaigų vadovų prašymus su informacija apie pasikeitusius duomenis ir įvertinus įstaigų vadovų pastoviosios dalies koeficiento dydžio atitikimą nustatytiems teisės aktams.

Vadovaujantis Darbo apmokėjimo įstatymo 5 priedu, įstaigos vadovo pareiginės algos apskaičiavimas priklauso nuo ikimokyklinių ar priešmokyklinių grupių pedagoginio darbo stažo, turimos vadybinės kvalifikacinės kategorijos ir kt. Darbo apmokėjimo įstatymo 5 priede pagal išvardintus kriterijus yra reglamentuotos ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų pareiginės algos pastoviosios dalies koeficientų ribos.

Klaipėdos „Šaltinėlio“ mokykla-darželis buvo reorganizuota į Klaipėdos lopšelį-darželį „Šaltinėlis“, taip pat reorganizuota ir Klaipėdos „Inkarėlio“ mokykla-darželis į Klaipėdos lopšelį-darželį „Inkarėlis“. Iš bendrojo ugdymo įstaigų šios įstaigos buvo reorganizuotos į ikimokyklinio ugdymo įstaigas. Atsižvelgiant į tai, keičiasi ir įstaigų vadovų atlyginimų pastoviosios dalies nustatymas, t. y. įstaigų vadovų atlyginimai nebeatitinka Darbo apmokėjimo įstatymo 5 priede nustatytų koeficientų ribų (viršija). Nustačius vidutinį tarnybinio atlyginimo koeficientą pagal ikimokyklinio ugdymo įstaigų koeficientų ribas, šioms įstaigų vadovėms ženkliai sumažėja pareiginė alga. Atsižvelgiant į LR Darbo kodekso nuostatas, darbuotojų atlyginimas mažėti negali be raštiško darbuotojo sutikimo. Šios vadovės pateikė prašymus ir sutiko su pareiginės algos mažėjimu, nustatant ne vidurkį, o paliekant maksimalią koeficiento ribą, kaip nurodyta Darbo apmokėjimo įstatymo 5 priede. Siekiant nemažinti Klaipėdos lopšelio-darželio „Šaltinėlis“ direktorės atlyginimo dydį ir atsižvelgiant į įstaigos vadovės nurodytą papildomą darbo krūvį viršijančią veiklą, t. y. vykdomi įstaigos pertvarkymo darbai, administruota Karalienės Luizės priešmokyklinio ugdymo grupė, įsikūrusi Klaipėdos karalienės Luizės jaunimo centre, įkurta nauja lopšelio grupė „Drugeliai“ ir kt. šiuo sprendimo projektu siūloma skirti 6 proc. priemoką A. Astrauskienei iki 2018 m. rugpjūčio 31 d., t. y. iki kol galios Darbo apmokėjimo įstatymo 8 straipsnis ir 5 priedas. A. Astrauskienė nuo 2017 m. lapkričio 7 d. įgijo 3-ąją kvalifikacinę kategoriją, todėl buvo perskaičiuoti jos prašyme nurodyti koeficiento ir priemokos dydžiai. Klaipėdos „Gintaro“ sporto centro direktorė A. Dirgelienė pateikė prašymą dėl pareiginės algos pastoviosios dalies perskaičiavimo, nes jos pedagoginis darbo stažas yra daugiau nei 15 metų.

**3. Kokių rezultatų laukiama.**

Pagal Darbo apmokėjimo įstatymo 5 priede reglamentuotas nuostatas, atsižvelgiant į įstaigų struktūrinius pasikeitimus ir siekiant atitikimo nustatytiems teisės aktams bus tinkamai nustatyti švietimo įstaigų vadovų tarnybiniai atlyginimai.

**4. Sprendimo projekto rengimo metu gauti specialistų vertinimai.**

Švietimo įstaigų vadovų darbo santykių reguliavimo komisija 2017 m. spalio 4 d. protokolu TAR1-136 (pridedama) A. Astrauskienės prašymą išnagrinėjo ir siūlė tenkinti.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Dėl Klaipėdos „Gintaro“ sporto centro vadovo pareiginės algos pastoviosios dalies didėjimo reikalingas lėšų poreikis metams 751,68 Eur, (su socialinio draudimo įmokomis – 984,55 Eur). Kitų vadovų atlyginimai nėra didinami, todėl papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Šiuo sprendimo projektu įstaigų vadovams bus nustatyti tarnybinio atlyginimo pastoviosios dalies koeficientai ir paskirta priemoka Klaipėdos lopšelio-darželio „Šaltinėlis“ direktorei pagal Darbo apmokėjimo įstatymo 5 priede reglamentuotas nuostatas ir siekiant atitikimo nustatytiems teisės aktams.

PRIDEDAMA:

1. Klaipėdos lopšelio-darželio „Inkarėlis“ direktorės R. Savva 2017-10-18 prašymo Nr. P24-61 „Dėl pareiginės algos pastoviosios dalies koeficiento nustatymo“ kopija, 1 lapas.

2. Klaipėdos „Gintaro“ sporto centro direktorės A. Dirgėlienės 2017-11-06 prašymo Nr. P24-65 kopija (1 lapas).

3. Švietimo įstaigų vadovų darbo santykių reguliavimo komisijos posėdžio 2017-10-04 protokolo Nr. TAR1-136 kopija (1 lapas).

4. Klaipėdos lopšelio-darželio „Šaltinėlis“ direktorės A. Astrauskienės 2017-10-02 prašymo Nr. P24-56 „Dėl pastoviosios dalies koeficiento nustatymo“ kopija, 1 lapas.

5. Klaipėdos miesto savivaldybės mero 2017 m. lapkričio 7 d. potvarkio Nr. M3-107 „Dėl Klaipėdos miesto savivaldybės mokyklų vadovų atestacijos komisijos nutarimo patvirtinimo“.

6. Įstaigų vadovų tarnybinio atlyginimo skaičiavimo lentelė, 1 lapas.

7. Teisės aktų išrašas, 1 lapas.

Personalo skyriaus vedėja Inga Gelžinytė-Litinskienė